Bewerings van seksuele aanranding ‘misverstand’ – tennisspelerPeng Shuai. (Foto: STR/AFP) Die Chinese tennisster Peng Shuai sê in ŉ nuwe onderhoud wat Maandag gepubliseer is, sy het nooit enigiemand van seksuele aanranding beskuldig nie. Sy het die bewering opnuut ontken en dit as ŉ “groot misverstand” bestempel. Die voormalige dubbelspelkampioen het in November verlede jaar in ŉ plasing op sosiale media aangevoer dat die Kommunistiese Party-grootkop, Zhang Gaoli, haar in ŉ jare lange seksuele verhouding gedwing het. Die plasing is blitsig verwyder en daar was byna drie weke lank gŉ spoor van Peng nie, ŉ verwikkeling wat wêreldwyd tot groot kommer oor haar veiligheid gelei het. Sy het sedertdien weer by ŉ paar openbare geleenthede verskyn, maar ontken dat sy die bewering gemaak het. “Ek het nooit gesê iemand het my op enige manier seksueel aangerand nie,” het Peng aan die Franse koerant L‘Equipe gesê. Dit was ŉ herhaling van ŉ opmerking wat sy ook in Desember aan ŉ Singapoerse koerant gemaak het. Die 36-jarige Peng sê sy het self die plasing van Weibo, ŉ Chinese platform soortgelyk aan Twitter, verwyder. Daar is wyd bespiegel dat China se streng internetsensors, gevoelig oor enige kritiek op die regerende Kommunistiese Party, dit verwyder het. Op ŉ vraag van L’Equipe oor waarom sy dit verwyder het, het Peng geantwoord: “Omdat ek wou.” “Daar was ŉ groot misverstand in die buitewêreld ná die plasing,” het sy tydens ŉ onderhoud by die Beijing Winterspele se bioborrel gesê. “Ek wou nie gehad het die betekenis van die plasing moet verder verdraai word nie. En ek wou ook nie enige verdere media-opslae daaroor hê nie.” Peng het ook aan L’Equipe gesê sy tree uit beroepstennis en het ŉ groot besering en ontwrigtings aan reise en behandeling weens die Covid-19-pandemie as rede aangevoer. ‘Nooit verdwyn’ Sommige van die wêreld se grootste tennissterre, onder wie Serena Williams, Naomi Osaka en Novak Djokovic, asook die Verenigde Nasies en die Withuis het hul kommer te kenne gegee oor Peng se sogenaamde verdwyning. Die Vrouetennisvereniging (WTA) het boonop sy toernooie in China oor die saak opgeskort. In ŉ vraag oor die kommer wat haar afwesigheid veroorsaak het, het Peng gesê sy het “nooit verdwyn nie”. “Dit was net dat baie mense, soos my vriende of mense van die Internasionale Olimpiese Komitee (IOK), boodskappe vir my gestuur het en dit bloot onmoontlik was om so baie boodskappe te beantwoord.” Die hoof van die Chinese Olimpiese komitee se kantoorhoof, Wang Kan, was saam met Peng tydens die onderhoud. Kommer oor Peng se veiligheid wil maar net nie bedaar nie, al is sy ná ŉ drie weke lange afwesigheid by verskeie sportgeleenthede gesien. Nadat sy in Desember ontken het dat sy enige bewerings van seksuele aanranding gemaak het, het die WTA gesê hy is steeds nie oortuig van haar welstand nie. By die Australiese Ope verlede maand het aktiviste ŉ duisend T-hemde met die woorde “Where is Peng Shuai” aan toeskouers uitgedeel. Peng het intussen ook die president van die IOK, Thomas Bach, ontmoet en hy sê die IOK sal ŉ ondersoek van stapel stuur indien dit is wat die tennisspeler wil hê. Sy het ook aan Bach gesê sy is van voorneme om na Europa te reis wanneer die Covid-19-pandemie agter die rug is. Daar is verder nie veel gesê oor Peng se welstand en oor of sy vrylik in China mag rondbeweeg of selfs oorsee kan reis nie. “Ek dink nie ons kan oordeel nie,” het die IOK se woordvoerder, Mark Adams, gesê in antwoord op ŉ vraag oor of hy dink dat Peng sonder voorbehoud vrae tydens die L’Equipe-onderhoud kon beantwoord.